Man in Nieu-Seeland aangekla van moord op rugsakreisigerGrace Millane (Foto: Grace Millane/Facebook) Die polisie in Nieu-Seeland, wat na die vermiste Britse rugsakreisiger Grace Millane op soek was, het Sondag op ŉ liggaam afgekom. Alhoewel die liggaam nog nie formeel uitgeken is nie, word daar aangeneem dit is die vermiste toeris, het speurderinspekteur Scott Beard aan verslaggewers gesê. “Dit bring die soektog na Grace tot ŉ einde, en dit is ŉ ondraaglike tyd vir die Millane-familie. Ons innige meegevoel aan hulle.” ŉ 26-jarige man sal Maandag in die Auckland-distrikshof verskyn in verband met Millane se moord. Die man is gesien toe hy op 1 Desember saam met die jong toeris ŉ hotel in Auckland betree het. Dit is die laaste keer wat sy lewend gesien is. Die polisie glo haar liggaam is na ŉ huurmotor verskuif en dit is later in Taupo, ongeveer 275 km suid van Auckland, gevind. Beard het gesê hy weet nie of Millane, wat twee weke gelede in Nieu-Seeland aangekom het, die man vantevore geken het en kan nie spekuleer hoe hulle ontmoet het nie. Haar pa, Britse eiendomsontwikkelaar David Millane, het Vrydag in Auckland aangekom en tydens ŉ perskonferensie emosioneel vir inligting gepleit om sy “liefdevolle, vriendelike dogter” te vind. Hy het gesê sy dogter was besig met ŉ een jaar lange oorsese reis. Sy het in Suid-Amerika begin en het uitgesien na die tweede deel van haar reis na Nieu-Seeland. “Sy het op 20 November hier aangekom en verskeie foto’s vir ons aangestuur met boodskappe oor haar avonture.”